Gesin leef in vrees ná aanhoudingsdramaArgieffoto van Winterveld, noord van Pretoria. (Foto: Facebook) ’n Gesin van Pretoria in Gauteng leef in vrees nadat hulle ’n week gelede in die noorde van die stad voorgekeer, gedreig en ure lank in Winterveld aangehou is. Die egpaar en hul 12-jarige dogter is eindelik laat gaan nadat boosdoeners ál die gesin se geld uit hul bankrekenings onttrek het. Die gesin is van R130 000 en ander besittings, waaronder hul selfone en ’n trouring, beroof. Die gesin vermoed boonop dat die verdagtes nou deur middel van ’n app op hul gesteelde selfone moontlik toegang tot die sekerheidskameras in hul huis kon kry en hulle dophou. Die ma, wat verkies om anoniem met Maroela Media te gesels, vertel dat haar man en dogter haar verlede Dinsdag gehelp het om pamflette vir haar werk – nie ver van Soshanguve, noord van Pretoria, nie – uit te deel. “Dit was ’n lekker dag. Alles het goed gegaan,” onthou die ma. Toe stap ’n jong man nader en druk ’n vuurwapen teen haar dogter se kop. Die man het die gesin beveel om in die ma se werksmotor te klim en die ma beveel om na Winterveld te ry. “Hy het vir my gesê waar om te ry, waar om te draai. Toe moet ons stop …” In Winterveld gekom, het die man die gesin se pa aangesê om uit die motor te klim en na agter die motor te stap. Agt mans het in daardie stadium nader gestap. “Ek het net vir my dogtertjie gesê ons het moeilikheid,” vertel die ma. Sy onthou dat sy in die truspieël kon sien hoe een van die mans ’n vuurwapen oorhaal en ’n skoot in die lug afvuur. Haar man het na die grond geval. “Ek dog toe my man is doodgeskiet.” Dit was genadiglik nié die geval nie. Die motor se deure is toe oopgeruk en ma en dogter is aangesê om uit die motor te klim. Die jong man wat die gesin aanvanklik in hul motor gedwing het, het onder meer die ma se handsak en trouring by haar geneem en dit aan die man gegee wat die skoot afgevuur het. Die jong man het toe verdwyn. Die ma is gevolglik aangesê om in haar bank se app in te teken. Sy vertel dat sy gebewe en gesukkel het om in te teken. Een van die mans het ’n vuurwapen in haar dogter se nek gedruk. Die een het haar drie keer teen die oor geklap en op die ma geskree om in te teken. Die verdagtes het daarna die ma se banklimiete opgestoot en sy is gedwing om al haar geld van haar spaarrekening na gewone rekening oor te plaas. Vier van die mans is toe weg met haar bankkaarte om kontant te onttrek. Vier mans het agtergebly en die gesin met vuurwapens aangehou. “Hulle was heeltyd op die fone. As die een by die OTM gesukkel het, het hulle vuurwapens op ons gerig en geskree om die regte pinnommers te gee.” Hulle het die korrekte pinnommers gehad. “Hulle het ons drie en ’n halfuur aangehou totdat alles onttrek is.” Die ma vertel dat sy deurgaans in Afrikaans gebid het. “My dogtertjie was in ’n toestand en het in ’n stadium gevra of hulle ons gaan doodmaak. Die een het vir haar geskree: ‘Voertsek!’ “Sy het begin huil en ek het vir haar gesê: ‘Sussa, raak kalm. Moenie huil nie.’ Maar ek was self in ’n toestand.” Haar man is in ’n stadium aangesê om saam met die mans om die draai te loop. “Ek het vir my dogtertjie gesê as jy die skoot hoor, moenie skree nie. Gelukkig het daar geen skoot afgegaan nie.” Een het later teruggekom en die dogter aangesê om na haar pa ’n entjie weg van die motor te gaan. “Ek het nie geweet of hulle my man keelaf gesny het nie. Ek kon nie sien nie,” verduidelik die ma tussendeur die trane aan Maroela Media. Sy is genadiglik later ook aangesê om by haar gesin aan te sluit en te wag totdat hulle ’n skoot hoor voordat hulle in hul motor kan klim en wegry. Die skoot het nooit gekom nie. Hulle is egter later deur drie vroue in die omgewing tot by hul motor gehelp en die gesin het op die vlug geslaan. “Op pad uit [Winterveld] het ons verkeerspolisie langs die pad gesien. Ons het by hulle stilgehou en vertel dat ons voorgekeer, gedreig en beroof is. Hulle het vir ons gesê daar is niks wat hulle kan doen nie. ‘Kom net hier uit.’” Die gesin het ’n saak by die polisie aanhangig gemaak, maar leef intussen in vrees en sukkel om te slaap. Dít omdat hulle Vrydag opgemerk het dat die sekerheidskamera in hul huis beweeg. Dié kameras word aangedryf deur ’n app op die gesinslede se selfone. “Ons vermoed nou dat hulle toegang het tot die kameras wat in ons huis inkyk. “Ons weet nie wat hulle gesien het en of hulle weet waar ons woon nie. Ons is in hierdie stadium ongelooflik bang.” Die gesin doen nou ’n beroep op lede van die gemeenskap om waaksaam te wees, veral in die noorde van Pretoria.